**ระเบียบคณะกรรมการสิทธิมนุษยชนแห่งชาติ**

ว่าด้วยการติดตามผลการดำเนินการด้านสิทธิมนุษยชน

พ.ศ. ๒๕๖๔ และที่แก้ไขเพิ่มเติม

 โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วยการติดตามผลการดำเนินการด้านสิทธิมนุษยชน

 อาศัยอำนาจตามความในมาตรา ๕ วรรคสอง มาตรา ๒๖ มาตรา ๒๗ มาตรา ๓๖ มาตรา ๓๗ มาตรา ๓๘ มาตรา ๔๐ มาตรา ๔๒ มาตรา ๔๓ มาตรา ๔๔ มาตรา ๔๕ มาตรา ๔๘ วรรคสอง และมาตรา ๔๙ (๙) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยการติดตาม
ผลการดำเนินการด้านสิทธิมนุษยชน พ.ศ. ๒๕๖๔”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ในระเบียบนี้

 “คณะกรรมการ” หมายความว่า คณะกรรมการสิทธิมนุษยชนแห่งชาติ

 “กรรมการ” หมายความว่า กรรมการสิทธิมนุษยชนแห่งชาติ และให้หมายความรวมถึงประธานกรรมการสิทธิมนุษยชนแห่งชาติด้วย

 “สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

 มาตราที่อ้างถึงในระเบียบนี้ ให้หมายถึงมาตราของพระราชบัญญัติประกอบรัฐธรรมนูญ
ว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐

 ข้อ ๔ ให้ประธานกรรมการสิทธิมนุษยชนแห่งชาติรักษาการตามระเบียบนี้

 ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการสิทธิมนุษยชนแห่งชาติ
เป็นผู้วินิจฉัยชี้ขาด

หมวด ๑

บททั่วไป

 ข้อ ๕ ให้สำนักงานติดตามผลการดำเนินการด้านสิทธิมนุษยชนที่เสนอต่อรัฐสภา คณะรัฐมนตรี หน่วยงานของรัฐหรือเอกชนที่เกี่ยวข้อง ดังต่อไปนี้

 (๑) มาตรการหรือแนวทางที่เหมาะสมในการป้องกันหรือแก้ไขการละเมิดสิทธิมนุษยชน

 (๒) ข้อเสนอแนะในรายงานผลการประเมินสถานการณ์ด้านสิทธิมนุษยชนของประเทศ

 (๓) ข้อเสนอแนะมาตรการหรือแนวทางในการส่งเสริมและคุ้มครองสิทธิมนุษยชน รวมตลอดทั้งการแก้ไขปรับปรุงกฎหมาย กฎ ระเบียบ หรือคำสั่ง เพื่อให้สอดคล้องกับหลักสิทธิมนุษยชน

 (๔) ข้อเสนอในการสร้างเสริมให้ทุกภาคส่วนของสังคมตระหนักถึงความสำคัญของสิทธิมนุษยชน

 (๕) ความคืบหน้าหรือผลการร้องทุกข์หรือกล่าวโทษแทนผู้เสียหาย

 (๖) การให้ความช่วยเหลือเยียวยาผู้ได้รับความเสียหายจากการละเมิดสิทธิมนุษยชน
กรณีกรรมการพบเห็นการละเมิดสิทธิมนุษยชนและจำเป็นต้องดำเนินการโดยเร่งด่วน

 (๗) ข้อเสนอในรายงานผลการปฏิบัติงานประจำปี

 (๘) ข้อเสนอในรายงานคู่ขนานตามหนังสือสัญญาที่ประเทศไทยเป็นภาคีและมีพันธกรณี
ที่จะต้องปฏิบัติตามที่จัดทำโดยคณะกรรมการ

 (๙) ข้อเสนอในรายงานคู่ขนานการทบทวนสถานการณ์สิทธิมนุษยชน (Universal Periodic Review) ของประเทศไทยที่จัดทำโดยคณะกรรมการ

 (๑๐) กรณีอื่นตามที่คณะกรรมการกำหนด

 ข้อ ๖ ระยะเวลาตามที่กำหนดไว้ในระเบียบนี้ สำนักงานอาจเสนอคณะกรรมการเพื่อพิจารณาย่นหรือขยายได้ตามที่เห็นสมควร ทั้งนี้ ให้แสดงเหตุผล ความจำเป็น หรือข้อขัดข้อง ที่ต้องย่นหรือขยายระยะเวลาในแต่ละเรื่องเพื่อประกอบการพิจารณาของคณะกรรมการด้วย

 ข้อ ๗ ในกรณีที่มีความจำเป็น สำนักงานอาจเสนอคณะกรรมการเพื่อพิจารณาแต่งตั้งพนักงานเจ้าหน้าที่ให้ทำหน้าที่ติดตามผลการดำเนินการกรณีหนึ่งกรณีใดก็ได้ ทั้งนี้ การแต่งตั้งพนักงานเจ้าหน้าที่ให้เป็นไปตามระเบียบคณะกรรมการว่าด้วยการนั้น

 ข้อ ๘ กรณีที่ระเบียบนี้กำหนดให้สำนักงานติดตามผลการดำเนินการที่เสนอต่อรัฐสภาหรือคณะรัฐมนตรี การนับระยะเวลาตามระเบียบนี้ ให้นับตั้งแต่วันที่สำนักงานเลขาธิการสภาผู้แทนราษฎรสำนักงานเลขาธิการวุฒิสภา หรือสำนักเลขาธิการคณะรัฐมนตรี แล้วแต่กรณี ได้รับเรื่อง

 ข้อ ๙ กรณีที่ปรากฏข้อเท็จจริงหรือมีหลักฐานอื่นใดว่ารัฐสภา คณะรัฐมนตรี หน่วยงานของรัฐหรือเอกชนที่เกี่ยวข้อง แล้วแต่กรณี ได้ดำเนินการตามรายงานหรือข้อเสนอแนะของคณะกรรมการแล้ว สำนักงานอาจนำข้อเท็จจริงหรือหลักฐานนั้นเสนอคณะกรรมการเพื่อพิจารณาต่อไปตามระเบียบนี้ก็ได้

หมวด ๒

การติดตามผลการดำเนินการด้านสิทธิมนุษยชน

ส่วนที่ ๑

การติดตามมาตรการหรือแนวทางที่เหมาะสม

ในการป้องกันหรือแก้ไขการละเมิดสิทธิมนุษยชน

 ข้อ ๑๐ การติดตามผลการดำเนินการตามข้อ ๕ (๑) ให้สำนักงานมีหนังสือติดตามผลการดำเนินการตามมาตรการหรือแนวทางจากหน่วยงานของรัฐหรือเอกชนที่เกี่ยวข้อง ภายในสิบห้าวันนับแต่วันที่ครบกำหนดระยะเวลาที่ต้องดำเนินการตามมาตรการหรือแนวทางหรือระยะเวลาที่คณะกรรมการอนุญาตให้ขยาย แล้วแต่กรณี ทั้งนี้ ให้กำหนดให้หน่วยงานของรัฐหรือเอกชนนั้นแจ้งผลการดำเนินการภายในสิบห้าวันนับแต่วันที่ได้รับหนังสือ

 ข้อ ๑๑ กรณีที่สำนักงานมีหนังสือติดตามผลการดำเนินการแล้ว แต่หน่วยงานของรัฐหรือเอกชนที่เกี่ยวข้อง มิได้แจ้งผลการดำเนินการหรือเหตุผลที่ไม่อาจดำเนินการได้ตามมาตรา ๓๖ วรรคสาม
ให้สำนักงานมีหนังสือภายในสิบห้าวันนับแต่วันที่ครบกำหนดระยะเวลาในหนังสือติดตามผลการดำเนินการตามข้อ ๑๐ เพื่อแจ้งให้หน่วยงานที่บังคับบัญชาหรือกำกับดูแลหน่วยงานของรัฐหรือเอกชน
ที่เกี่ยวข้องนั้นพิจารณาเร่งรัดหรือกำชับให้ดำเนินการตามมาตรการหรือแนวทางต่อไป

 ข้อ ๑๒ กรณีที่สำนักงานมีหนังสือแจ้งตามข้อ ๑๑ แล้ว แต่หน่วยงานที่บังคับบัญชาหรือกำกับดูแลหน่วยงานของรัฐหรือเอกชนนั้นมิได้แจ้งผลการดำเนินการ ให้สำนักงานจัดทำรายงานเสนอคณะกรรมการเพื่อพิจารณาภายในสามสิบวันนับแต่วันครบกำหนดระยะเวลาในหนังสือติดตามผลการดำเนินการ
ตามข้อ ๑๐ หรือข้อ ๑๑ แล้วแต่กรณี เพื่อเสนอต่อคณะรัฐมนตรีตามมาตรา ๓๖ วรรคสี่ ต่อไป

 ข้อ ๑๓ กรณีที่คณะกรรมการได้เสนอรายงานต่อคณะรัฐมนตรีตามข้อ ๑๒ แล้ว แต่คณะรัฐมนตรีมิได้แจ้งผลการดำเนินการหรือเหตุผลที่ไม่อาจดำเนินการได้ตามมาตรา ๔๓ วรรคหนึ่ง ให้สำนักงานติดตามผลการดำเนินการของคณะรัฐมนตรีภายในสิบห้าวันนับแต่พ้นระยะเวลาเก้าสิบวันที่คณะรัฐมนตรีได้รับรายงาน และเสนอคณะกรรมการเพื่อพิจารณาต่อไป

 การเสนอคณะกรรมการเพื่อพิจารณาตามวรรคหนึ่ง สำนักงานอาจเสนอความเห็นต่อคณะกรรมการเพื่อพิจารณาจัดทำข้อเสนอแนะเสนอต่อรัฐสภาหรือคณะรัฐมนตรี เพื่อแก้ไขปัญหาหรือป้องกันมิให้เกิดการละเมิดสิทธิมนุษยชนในเรื่องใดหรือลักษณะใดขึ้นอีกตามมาตรา ๔๒ ก็ได้

ส่วนที่ ๒

การติดตามข้อเสนอแนะในรายงานผลการประเมินสถานการณ์

ด้านสิทธิมนุษยชนของประเทศ

 ข้อ ๑๔ การติดตามผลการดำเนินการตามข้อ ๕ (๒) ให้สำนักงานติดตามผลการดำเนินการ
ตามข้อเสนอแนะในรายงานผลการประเมินสถานการณ์ด้านสิทธิมนุษยชนของประเทศที่เสนอต่อรัฐสภาและคณะรัฐมนตรี เมื่อพ้นระยะเวลาหนึ่งร้อยแปดสิบวันนับแต่วันที่รัฐสภา คณะรัฐมนตรี หรือหน่วยงาน
ที่เกี่ยวข้องได้รับรายงาน และเสนอคณะกรรมการเพื่อพิจารณาต่อไป โดยให้นำความในข้อ ๑๓ วรรคสอง มาใช้บังคับโดยอนุโลม

ส่วนที่ ๓

การติดตามข้อเสนอแนะมาตรการหรือแนวทาง

ในการส่งเสริมและคุ้มครองสิทธิมนุษยชน รวมตลอดทั้งการแก้ไขปรับปรุงกฎหมาย

กฎ ระเบียบ หรือคำสั่ง เพื่อให้สอดคล้องกับหลักสิทธิมนุษยชน

 ข้อ ๑๕ การติดตามผลการดำเนินการตามข้อ ๕ (๓) ให้สำนักงานมีหนังสือติดตามผลการดำเนินการตามข้อเสนอแนะที่เสนอต่อรัฐสภา คณะรัฐมนตรี หรือหน่วยงานที่เกี่ยวข้อง ภายในสิบห้าวันนับแต่พ้นระยะเวลาเก้าสิบวันที่รัฐสภา คณะรัฐมนตรี หรือหน่วยงานที่เกี่ยวข้อง ได้รับข้อเสนอแนะ และเสนอคณะกรรมการเพื่อพิจารณาต่อไป

 กรณีที่รัฐสภาหรือคณะรัฐมนตรีได้มอบหมายให้หน่วยงานที่เกี่ยวข้องรับข้อเสนอแนะตามข้อ ๕ (๓) ไปดำเนินการตามหน้าที่และอำนาจ ให้สำนักงานมีหนังสือติดตามผลการดำเนินการจากหน่วยงานที่รับข้อเสนอแนะนั้น และเสนอคณะกรรมการเพื่อพิจารณาต่อไป

 ข้อ ๑๖ กรณีที่คณะกรรมการได้มีมาตรการหรือแนวทางตามข้อ ๕ (๑) และข้อเสนอแนะตาม
ข้อ ๕ (๓) เสนอรัฐสภา คณะรัฐมนตรี หรือหน่วยงานที่เกี่ยวข้อง แล้วแต่กรณี เพื่อดำเนินการตามหน้าที่และอำนาจไปในคราวเดียวกัน ให้สำนักงานติดตามผลการดำเนินการในเรื่องดังกล่าวโดยถือระยะเวลา
ในการติดตามมาตรการหรือแนวทางตามข้อ ๕ (๑) เป็นสำคัญ

 ข้อ ๑๗ กรณีที่สำนักงานมีหนังสือติดตามผลการดำเนินการแล้ว แต่รัฐสภา คณะรัฐมนตรี
หรือหน่วยงานที่เกี่ยวข้อง มิได้แจ้งผลการดำเนินการหรือเหตุผลที่ไม่อาจดำเนินการได้ตามมาตรา ๔๓ วรรคหนึ่ง ให้สำนักงานเสนอคณะกรรมการภายในสามสิบวันนับแต่วันครบกำหนดระยะเวลาในหนังสือติดตามผลการดำเนินการตามข้อ ๑๕ หรือข้อ ๑๖ แล้วแต่กรณี เพื่อพิจารณาต่อไป โดยให้นำความใน
ข้อ ๑๓ วรรคสอง มาใช้บังคับโดยอนุโลม

ส่วนที่ ๔

การติดตามข้อเสนอในการสร้างเสริม

ให้ทุกภาคส่วนของสังคมตระหนักถึงความสำคัญของสิทธิมนุษยชน

 ข้อ ๑๘ การติดตามผลการดำเนินการตามข้อ ๕ (๔) ไม่ว่าได้จัดทำเป็นแถลงการณ์หรือ
ในรูปแบบอื่นใด หากเป็นกรณีที่มีการแจ้งต่อรัฐสภา คณะรัฐมนตรี หรือหน่วยงานที่เกี่ยวข้อง เพื่อให้พิจารณาดำเนินการในเรื่องใด ให้สำนักงานติดตามผลการดำเนินการเมื่อพ้นระยะเวลาหกสิบวันนับแต่วันที่รัฐสภา คณะรัฐมนตรี หรือหน่วยงานที่เกี่ยวข้อง ได้รับแจ้ง และเสนอคณะกรรมการเพื่อพิจารณาต่อไป โดยให้นำความในข้อ ๑๓ วรรคสอง และข้อ ๑๕ วรรคสอง มาใช้บังคับโดยอนุโลม

ส่วนที่ ๕

การติดตามกรณีอื่น

 ข้อ ๑๙ การติดตามผลการดำเนินการตามข้อ ๕ (๕) ให้สำนักงานติดตามความคืบหน้าหรือ
ผลการดำเนินคดีและรายงานให้คณะกรรมการทราบทุกเก้าสิบวันนับแต่วันที่ได้ร้องทุกข์หรือกล่าวโทษ
ต่อพนักงานสอบสวนตามประมวลกฎหมายวิธีพิจารณาความอาญา

 ข้อ ๒๐ การติดตามผลการดำเนินการตามข้อ ๕ (๖) ให้สำนักงานมีหนังสือติดตามผลการให้ความช่วยเหลือเยียวยาผู้ได้รับความเสียหายจากหน่วยงานของรัฐหรือเจ้าหน้าที่ของรัฐเมื่อพ้นระยะเวลาสามสิบวันนับแต่วันที่หน่วยงานของรัฐหรือเจ้าหน้าที่ของรัฐนั้นได้รับแจ้ง และเสนอคณะกรรมการ
เพื่อพิจารณาต่อไป โดยให้นำความในข้อ ๑๑ ข้อ ๑๒ และข้อ ๑๓ มาใช้บังคับโดยอนุโลม

 ข้อ ๒๑ การติดตามผลการดำเนินการตามข้อ ๕ (๗) (๘) หรือ (๙) ให้ติดตามเฉพาะประเด็น
ที่คณะกรรมการเห็นชอบ โดยให้นำความในข้อ ๑๔ มาใช้บังคับโดยอนุโลม

 การติดตามผลการดำเนินการกรณีอื่นตามข้อ ๕ (๑๐) ให้เป็นไปตามหลักเกณฑ์และวิธีการ
ที่คณะกรรมการกำหนด

หมวด ๓

การยุติการติดตาม

 ข้อ ๒๒[[2]](#footnote-2) การติดตามผลการดำเนินการด้านสิทธิมนุษยชนตามข้อ ๕ (๑) (๓) หรือ (๖) ให้คณะกรรมการกำหนดกลไกเพื่อพิจารณาการยุติการติดตาม ทั้งนี้ ตามหลักเกณฑ์และวิธีการที่คณะกรรมการกำหนด

ในกรณีดังต่อไปนี้ ให้พิจารณายุติการติดตามและเสนอคณะกรรมการเพื่อทราบ เว้นแต่คณะกรรมการจะมีมติเป็นอย่างอื่น

 (๑) กรณีที่รัฐสภา คณะรัฐมนตรี หรือหน่วยงานของรัฐหรือเอกชนที่เกี่ยวข้อง ได้ดำเนินการตามมาตรการหรือแนวทาง หรือข้อเสนอแนะของคณะกรรมการตามข้อ ๕ (๑) หรือ (๓) หรือความเห็นของกรรมการตามข้อ ๕ (๖) ทั้งหมดหรือบางส่วนที่เป็นสาระสำคัญแล้ว

 (๒) กรณีที่รัฐสภา คณะรัฐมนตรี หรือหน่วยงานของรัฐหรือเอกชนที่เกี่ยวข้อง ไม่อาจดำเนินการตามมาตรการหรือแนวทาง หรือข้อเสนอแนะของคณะกรรมการตามข้อ ๕ (๑) หรือ (๓) หรือความเห็นของกรรมการตามข้อ ๕ (๖) ได้โดยมีเหตุผลอันสมควร

 (๓) กรณีที่รัฐสภา คณะรัฐมนตรี หรือหน่วยงานของรัฐหรือเอกชนที่เกี่ยวข้อง ได้ดำเนินการสอดคล้องกับมาตรการหรือแนวทาง หรือข้อเสนอแนะของคณะกรรมการตามข้อ ๕ (๑) หรือ (๓)
ก่อนได้รับรายงานหรือข้อเสนอแนะ

 (๔) กรณีที่คู่กรณีได้มีการฟ้องร้องเป็นคดีอยู่ในศาลหรือเรื่องที่ศาลมีคำพิพากษา คำสั่ง
หรือคำวินิจฉัยเสร็จเด็ดขาดแล้ว ในประเด็นเดียวกันกับข้อ ๕ (๑) หรือ (๖)

 (๕) กรณีอื่นตามที่คณะกรรมการกำหนด

 กรณีอื่นนอกจากวรรคสอง ให้เสนอคณะกรรมการเพื่อพิจารณาเป็นรายกรณี

ข้อ ๒๒/๑[[3]](#footnote-3) การติดตามผลการดำเนินการด้านสิทธิมนุษยชนตามข้อ ๕ (๒) (๔) (๕) (๗) (๘) (๙) หรือ (๑๐) ในกรณีดังต่อไปนี้ ให้สำนักงานพิจารณายุติการติดตามและเสนอคณะกรรมการเพื่อทราบ เว้นแต่คณะกรรมการจะมีมติเป็นอย่างอื่น

(๑) กรณีหน่วยงานที่เกี่ยวข้องได้ดำเนินการตามข้อเสนอทั้งหมดหรือบางส่วนที่เป็นสาระสำคัญแล้ว

(๒) กรณีหน่วยงานที่เกี่ยวข้องไม่อาจดำเนินการได้โดยมีเหตุผลอันสมควร

(๓) กรณีหน่วยงานที่เกี่ยวข้องได้ดำเนินการสอดคล้องกับข้อเสนอก่อนได้รับรายงานหรือข้อเสนอ

(๔) กรณีที่มีการฟ้องร้องเป็นคดีอยู่ในศาลหรือเรื่องที่ศาลมีคำพิพากษา คำสั่ง หรือคำวินิจฉัยเสร็จเด็ดขาดแล้ว ในประเด็นเดียวกัน

(๕) กรณีอื่นตามที่คณะกรรมการกำหนด

กรณีอื่นนอกจากวรรคหนึ่ง ให้เสนอคณะกรรมการเพื่อพิจารณาเป็นรายกรณี

 ข้อ ๒๓ กรณีที่คณะกรรมการมีมติให้ยุติการติดตามผลการดำเนินการตามข้อ ๕ (๑) (๓) หรือ(๕) หากเป็นเรื่องที่มีผู้ร้องหรือผู้แจ้ง ให้สำนักงานแจ้งผลให้ผู้แจ้งหรือผู้ร้องทราบเป็นหนังสือภายในสิบห้าวันนับแต่วันที่คณะกรรมการมีมติดังกล่าว เว้นแต่ผู้แจ้งหรือผู้ร้องมิได้แจ้งสถานที่อยู่ที่จะติดต่อได้

หมวด ๔

การสรุปและวิเคราะห์ผลการติดตาม

 ข้อ ๒๔ ให้สำนักงานสรุปและวิเคราะห์ผลการติดตามผลการดำเนินการตามข้อ ๕ โดยอย่างน้อยต้องประกอบด้วย ผลสัมฤทธิ์ ปัญหา อุปสรรค และข้อเสนอแนะ เสนอต่อคณะกรรมการภายในสี่สิบห้าวันนับแต่วันสิ้นปีงบประมาณ

ให้นำผลการดำเนินการตามวรรคหนึ่ง สรุปไว้ในรายงานผลการปฏิบัติงานประจำปีตามมาตรา ๔๕ ด้วย

หมวด ๕

การเผยแพร่ผลการดำเนินการ

 ข้อ ๒๕ เพื่อประโยชน์ในการสร้างเสริมความตระหนักถึงความสำคัญของสิทธิมนุษยชน
ให้สำนักงานจัดทำสรุปสาระสำคัญของผลการดำเนินการตามข้อ ๒๔ เพื่อเผยแพร่ให้ประชาชนทราบ
เป็นการทั่วไป

 การเผยแพร่ผลการดำเนินการตามวรรคหนึ่ง อย่างน้อยให้เผยแพร่ในระบบเทคโนโลยีสารสนเทศของสำนักงาน

ข้อ ๒๖ ให้สำนักงานสรุปผลการดำเนินการและผลการติดตามตามข้อ ๕ กรณีที่เป็นประโยชน์ต่อการส่งเสริมและคุ้มครองสิทธิมนุษยชนเสนอคณะกรรมการเพื่อพิจารณา และเผยแพร่ให้ประชาชนทราบเป็นการทั่วไป ทั้งนี้ ให้ปกปิดข้อมูลในส่วนที่อาจกระทบกระเทือนต่อสิทธิส่วนบุคคลของผู้แจ้งหรือผู้ร้องหรือบุคคลที่เกี่ยวข้อง

บทเฉพาะกาล

 ข้อ ๒๗ การใดที่ได้ดำเนินการก่อนระเบียบนี้มีผลใช้บังคับและยังไม่แล้วเสร็จ ให้การดำเนินการนั้นเป็นอันใช้ได้ และให้ดำเนินการต่อไปตามระเบียบนี้ เว้นแต่คณะกรรมการมีมติเป็นอย่างอื่น

ประกาศ ณ วันที่ ๒๓ กุมภาพันธ์ พ.ศ. ๒๕๖๔

ประกายรัตน์ ต้นธีรวงศ์

กรรมการสิทธิมนุษยชนแห่งชาติ ทำหน้าที่แทน

ประธานกรรมการสิทธิมนุษยชนแห่งชาติ

ระเบียบคณะกรรมการสิทธิมนุษยชนแห่งชาติว่าด้วยการติดตามผลการดำเนินการด้านสิทธิมนุษยชน (ฉบับที่ ๒) พ.ศ. ๒๕๖๕[[4]](#footnote-4)

 ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ระเบียบคณะกรรมการสิทธิมนุษยชนแห่งชาติว่าด้วยการติดตามผลการดำเนินการด้านสิทธิมนุษยชน (ฉบับที่ ๓) พ.ศ. ๒๕๖๘[[5]](#footnote-5)

 ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

1. ราชกิจจานุเบกษา เล่ม ๑๓๘/ตอนที่ ๑๗ ก/หน้า ๑๒/๑๐ มีนาคม ๒๕๖๔ [↑](#footnote-ref-1)
2. ข้อ ๒๒ แก้ไขเพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการติดตามผลการดำเนินการ
ด้านสิทธิมนุษยชน (ฉบับที่ ๓) พ.ศ. ๒๕๖๘ [↑](#footnote-ref-2)
3. ข้อ ๒๒/๑ เพิ่มเติมโดยระเบียบคณะกรรมการสิทธิมนุษยชนแห่งชาติว่าด้วยการติดตามผลการดำเนินการ
ด้านสิทธิมนุษยชน (ฉบับที่ ๓) พ.ศ. ๒๕๖๘ [↑](#footnote-ref-3)
4. ราชกิจจานุเบกษา เล่ม ๑๓๙/ตอนที่ ๓๑ ก/หน้า ๑๔/๒๐ พฤษภาคม ๒๕๖๕ [↑](#footnote-ref-4)
5. ราชกิจจานุเบกษา เล่ม ๑๔๒/ตอนที่ ๘ ก/หน้า ๑/๒๑ กุมภาพันธ์ ๒๕๖๘ [↑](#footnote-ref-5)